Deg wafra utlayan, amselɣu-ya yettwali tameslayt-is xfifet tserreḥ deg yiles, ma d tin n TiziWezzu ẓẓayet. Maca amselɣu MB7 temgarad tikti-yines cwiṭ imi i d-yusa d anelmad di tseddawit n Tizi-Wezzu. Yefka-d tidmi-yines belli imsiwal n Tizi-Wezzu hedren s ttawil yerna taɣect-nsen tettawi akk imi (aqemmuc), maca netta yehedder s lemɣawla yerna taɣect-is rqiqet, yerna-yaɣ-id daɣen belli aseggas amenzu-yines di tseddawit tuɣ-it ur yezri acemma, maca cwiṭ cwiṭ yuɣal iserreḥ deg tmeslayt n Tizi-Wezzu, maca yeṭṭef deg tmeslayt-is. Ur ttyeǧǧi, ur tt-yettu, ma yella di Bgayet yessemras tameslayt-is, ma tuɣ-it deg Tizi-Wezzu ad yessemres tameslayt n Tizi-Wezzu. Seg tama-nniḍen amselɣu-ya yefka azal i snat n tmeslayin yiwet ur tt-yessuli ɣef tayeḍ, imi i as-nenna amek i yessaweḍ ad yemsefham d yiselmaden ladɣa deg uḥric n tira neɣ n ufares s tira deg wayen yerzan imesli ‘ḍ’ [ᵭ] akked ‘ṭ’ [ᵵ].